Төсөл

**МОНГОЛ УЛСЫН ХУУЛЬ**

2022 оны ... дугаар Улаанбаатар

сарын ... -ны өдөр хот

**МОНГОЛ УЛСЫН ИХ ХУРЛЫН ЧУУЛГАНЫ ХУРАЛДААНЫ ДЭГИЙН ТУХАЙ ХУУЛЬД НЭМЭЛТ ОРУУЛАХ ТУХАЙ**

 **1 дүгээр зүйл.**Монгол Улсын Их Хурлын чуулганы хуралдааны дэгийн тухай хуульд доор дурдсан агуулгатай дараах хэсэг, заалт нэмсүгэй:

 **1/42 дугаар зүйлийн 42.2.4 дэх заалт:**

 “42.2.4.анхны хэлэлцүүлгийн санал хураалтын үр дүн, эсхүл тодорхой саналыг дахин хэлэлцүүлэхээр хуралдаан даргалагчаас буцаасантай холбогдуулан хуульд өөрчлөлт оруулах хуулийн төслийн хуулийг дагаж мөрдөх журмын буюу шилжилтийн үеийн зохицуулалт, хуулийг дагаж мөрдөх хугацааны талаарх санал, дүгнэлт.”

**2/112 дугаар зүйлийн 112.8 дахь хэсэг:**

“112.8.Засгийн газар Хууль тогтоомжийн тухай хуулийн 7.4-т заасан Үндсэн чиглэлийг баталснаас хойш ажлын 14 хоногийн дотор нэгдсэн хуралдаанд танилцуулахаар Улсын Их Хуралд бичгээр хүргүүлэх бөгөөд нэгдсэн хуралдаанд хууль зүйн асуудал эрхэлсэн Засгийн газрын гишүүн танилцуулна. Нэгдсэн хуралдаанаар танилцуулгыг 1 сарын дотор сонсох бөгөөд гишүүд танилцуулгатай холбогдуулан асуулт асууж, үг хэлж болно.”

**2 дугаар зүйл.**Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлийн 40.3 дахь хэсгийн “хэлэлцэхдээ” гэсний дараа “хуулийг дагаж мөрдөх журмын буюу шилжилтийн үеийн зохицуулалт, хуулийг дагаж мөрдөх хугацааны талаар өөрчлөлт оруулахаас бусад тохиолдолд” гэж нэмсүгэй.

**3 дугаар зүйл.**Энэ хуулийг 20… оны … дугаар/дүгээр сарын …-ны/ний өдөр баталсан Хууль тогтоомжийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

 Төсөл

**МОНГОЛ УЛСЫН ХУУЛЬ**

2022 оны ... дугаар Улаанбаатар

сарын ... -ны өдөр хот

**ТӨСВИЙН ТОГТВОРТОЙ БАЙДЛЫН ТУХАЙ ХУУЛЬД**

**ӨӨРЧЛӨЛТ ОРУУЛАХ ТУХАЙ**

 **1 дүгээр зүйл.**Төсвийн тогтвортой байдлын тухай хуулийн 8 дугаар зүйлийн гарчиг, 9 дүгээр зүйлийн 9.1.3 дахь заалт, 10 дугаар зүйлийн 10.1.5 дахь заалтын “түдгэлзүүлэх” гэснийг “зогсоох” гэж, 8 дугаар зүйлийн 8.1, 8.2 дахь хэсгийн “түдгэлзүүлж” гэснийг “зогсоож” гэж, 10 дугаар зүйлийн 10.1.6 дахь заалтын “түдгэлзүүлсэн” гэснийг “зогсоосон” гэж, мөн зүйлийн 10.1.8 дахь заалтын “түдгэлзүүлснээс” гэснийг “зогсоосноос” гэж тус тус өөрчилсүгэй.

**2 дугаар зүйл.**Энэ хуулийг 20… оны … дугаар/дүгээр сарын …-ны/ний өдөр баталсан Хууль тогтоомжийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2022 оны ... дугаар Улаанбаатар

сарын ... -ны өдөр хот

**ХУУЛЬ ТОГТООМЖИЙН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ ХУУЛИЙГ**

**ДАГАЖ МӨРДӨХ ЖУРМЫН ТУХАЙ**

**1 дүгээр зүйл.**Хуулийн тогтоомжийн тухай хуульд нэмэлт, өөрчлөлт оруулах тухай хуулийг хүчин төгөлдөр дагаж мөрдөхөөс өмнө доор дурдсан байгууллага Улсын Их Хурлаас баталсан дараах харилцааг зохицуулж буй хуулиудын англи хэлний албан бус орчуулгыг уг хуулийг дагаж мөрдөж эхэлснээс хойш 3 жилийн хугацаанд хариуцан гүйцэтгэж, тухай бүр Хууль зүй, дотоод хэргийн яаманд хүргүүлнэ.

1.1.Үндсэн хуулийн цэц, Улсын Дээд Шүүх, Шүүхийн ерөнхий зөвлөл, Улсын ерөнхий прокурорын газар, Үндэсний аюулгүй байдлын зөвлөлийн Ажлын алба, Нийслэлийн Засаг даргын тамгын газар өөрийн үйл ажиллагааны эрх зүйн үндсийг тогтоохтой холбогдсон харилцааг зохицуулж байгаа хууль;

1.2.Монгол Улсын Ерөнхийлөгчийн тамгын газар Ерөнхийлөгчийн, Улсын Их Хурлын тамгын газар Монгол Улсын Үндсэн хууль болон өөрийн үйл ажиллагааны эрх зүйн үндсийг тогтоохтой холбогдсон харилцааг зохицуулж байгаа хууль;

1.3.Улсын Их Хуралд ажлаа шууд хариуцан тайлагнадаг байгууллага, Засгийн газрын Хэрэг эрхлэх газар, төрийн захиргааны төв байгууллага, төрийн захиргааны байгууллага хуулиар тогтоосон өөрийн эрхлэх асуудлын хүрээнд хамаарах хууль.

**2 дугаар зүйл.**Энэ хуулийн 1 дүгээр зүйлд заасан байгууллага нь хуулийн албан бус орчуулгын зардлыг өөрийн төсөвтөө тусган санхүүжүүлнэ.

**3 дугаар зүйл.**Энэ хуулийг 20… оны … дугаар/дүгээр сарын …-ны/ний өдөр баталсан Хууль тогтоомжийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг